《利州漕宇八景 其八 宝峰亭》
宋代·冯山

益昌万山间，宝峰秀惟独。使台俯山下，气象互盘覆。

郁勃尚南走，回环已西属。古城削千仞，危栈转几曲。

锦绣纷上领，琅玕翠摇腹。亭榭何参差，远览意尚局。

绝顶跻石峰，超然脱羁束。城市裁唾落，二江可手掬。

重开固天险，大道不停毂。古意剧满眼，人事伤转足。

主人始经搆，高蹈非绝俗。幽怀卷云雾，长笑动岩谷。

鸟雀争脱林，冥冥有鸿鹄。寸步异出处，虚心见荣辱。

屈将经济才，分继骚雅躅。语默固可传，谁为宝峰录。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。